b"\n_START_ARTICLE_\nToxoplasma gondii\n_START_SECTION_\nPatog\xc3\xa8nia i transmissi\xc3\xb3\n_START_PARAGRAPH_\n\xc3\x89s un par\xc3\xa0sit que ha creat diferents rutes potencials de transmissi\xc3\xb3 entre diferents esp\xc3\xa8cies d'hoste i tamb\xc3\xa9 entre una mateixa esp\xc3\xa8cie. Si T. gondii s'adquireix durant la gestaci\xc3\xb3 pot ser transm\xc3\xa8s verticalment pels taquizo\xc3\xafts al fetus a trav\xc3\xa9s de la placenta, ocasionant una toxoplasmosi cong\xc3\xa8nita. Els efectes lesius del protozou sobre el fetus s\xc3\xb3n especialment importants en el cas que la infecci\xc3\xb3 materna tingui lloc en el tercer trimestre d'embar\xc3\xa0s, No totes les primoinfeccions per T. gondii en dones gestants comporten una toxoplasmosi neonatal. Segons dades de l'any 2007, un 61% d'elles no transmeten la infecci\xc3\xb3 al fetus. Pel que fa a la resta de casos el 26% dels nounats pateixen una infecci\xc3\xb3 subcl\xc3\xadnica i el 13% presenta signes cl\xc3\xadnics aguts (7%) o moderats (6%). La prevalen\xc3\xa7a d'aquestes primoinfeccions varia molt en funci\xc3\xb3 de la zona geogr\xc3\xa0fica en particular, oscil\xc2\xb7lant entre 1 i 14 casos/1.000 embarassos. La hidrocef\xc3\xa0lia, les calcificacions cerebrals i els danys oculars s\xc3\xb3n patologies greus pr\xc3\xb2pies de la infecci\xc3\xb3 cong\xc3\xa8nita pel protozou. La toxoplasmosi tamb\xc3\xa9 \xc3\xa9s una de les causes de part preterme, possiblement infradiagnosticada a molts pa\xc3\xafsos per manca de programes de detecci\xc3\xb3. La infecci\xc3\xb3 materna pel par\xc3\xa0sit origina nombrosos avortaments espontanis i altera la normal proporci\xc3\xb3 entre els dos sexes de la descend\xc3\xa8ncia humana. T. gondii \xc3\xa9s l'agent patogen responsable de molts casos de retinocoro\xc3\xafditis en nens i adults. Rares vegades, aquest protozou provoca hepatitis agudes. En persones immunodeprimides desencadena infeccions oportunistes molt serioses i que sovint afecten al SNC, com ara encefalitis, meningitis, o abscessos cerebrals, ja que el microorganisme t\xc3\xa9 un marcat neurotropisme i \xc3\xa9s capa\xc3\xa7 de travessar la barrera hematoencef\xc3\xa0lica. \xc3\x89s una causa excepcional de granulomes al tronc de l'enc\xc3\xa8fal o de mielitis transversa en individus sense problemes d'immunitat. S'ha relacionat la infecci\xc3\xb3 latent pel par\xc3\xa0sit amb la g\xc3\xa8nesi de diversos trastorns neuropsiqui\xc3\xa0trics, encara que no existeixen evid\xc3\xa8ncies concloents fonamentades en estudis poblacionals que confirmin aquest sup\xc3\xb2sit. Un grup d'investigadors, emprant t\xc3\xa8cniques prote\xc3\xb2miques i d'espectrometria de masses, ha demostrat en un model mur\xc3\xad que la infecci\xc3\xb3 cr\xc3\xb2nica per T. gondii ocasiona canvis neuroinflamatoris que alteren profundament la composici\xc3\xb3 prote\xc3\xadnica dels processos sin\xc3\xa0ptics. Es creu que en animals com ara els ximpanz\xc3\xa9s o les rates el par\xc3\xa0sit \xc3\xa9s la causa de modificacions del comportament tendents a facilitar la seva propagaci\xc3\xb3._NEWLINE_La transmissi\xc3\xb3 horitzontal d'aquest protozou involucra tres estadis del seu cicle vital. Per exemple, ooquists infecciosos es poden adquirir de medis contaminats (en especial l'aigua) o poden ingerir-se quists tissulars o taquizo\xc3\xafts continguts en la carn o les v\xc3\xadsceres de molts animals. _NEWLINE_S'ha comprovat que l'aigua \xc3\xa9s una font important de toxoplasmosis en pa\xc3\xafsos tropicals i subtropicals que utilitzen aig\xc3\xbces de superf\xc3\xadcie sense purificar pel consum hum\xc3\xa0. El brot millor documentat, per\xc3\xb2, de toxoplasmosi aguda en humans provocat per aigua contaminada fou el de la poblaci\xc3\xb3 de Victoria (Vancouver Island, Canad\xc3\xa0), l'any 1995. Estudis epidemiol\xc3\xb2gics retrospectius demostraren que la causa del brot va ser la pres\xc3\xa8ncia d'ooquists a la xarxa municipal de distribuci\xc3\xb3 d'aigua potable. _NEWLINE_La transmissi\xc3\xb3 pot oc\xc3\xb3rrer tamb\xc3\xa9 per mitj\xc3\xa0 de taquizo\xc3\xafts presents en productes sanguinis, teixits per trasplantament o llet sense pasteuritzar i formatges artesanals fets amb llet crua. Segons un estudi realitzat amb dades de diversos pa\xc3\xafsos europeus corresponents al per\xc3\xadode 2010-2014, l'\xc3\xadndex de mortalitat causat per aquest protozou entre els receptors de trasplantaments en general \xc3\xa9s d'un 17%, observant-se una menor superviv\xc3\xa8ncia en malalts T. gondii seropositius, trasplantats hep\xc3\xa0tics i receptors de trasplantament al\xc2\xb7log\xc3\xa8nic de c\xc3\xa8l\xc2\xb7lules mare hematopoi\xc3\xa8tiques. En el passat, el consum de carn crua o poc cuita de porc o de xai era la principal via de transmissi\xc3\xb3 als humans. Avui dia, i des de l'increment de les immunodefici\xc3\xa8ncies adquirides, la facilitaci\xc3\xb3 de la mobilitat poblacional i l'augment del consum i tr\xc3\xa0fic de la carn d'animals salvatges (bushmeat), es desconeix quina modalitat de transmissi\xc3\xb3 global \xc3\xa9s la m\xc3\xa9s important epidemiol\xc3\xb2gicament. Les estimacions de l'OMS indiquen que a Europa es produeixen cada any m\xc3\xa9s d'un mili\xc3\xb3 d'infeccions per T. gondii transmeses per via aliment\xc3\xa0ria. A l'Estat espanyol, la seroprevalen\xc3\xa7a en dones embarassades oscil\xc2\xb7la entre el 11 i el 28%, depenent del territori i l'any d'estudi, mentre que la incid\xc3\xa8ncia de toxoplasmosi gestacional \xc3\xa9s del 1,9\xe2\x80\xb0. A hores d'ara la infecci\xc3\xb3 per aquest par\xc3\xa0sit no \xc3\xa9s una malaltia de declaraci\xc3\xb3 obligat\xc3\xb2ria. Les dades d'un estudi de l'any 2010 mostraven una seropositivitat del 19% entre els porcs de granja de Catalunya._NEWLINE_El contacte de les mucoses ocular i bucal amb material portador del par\xc3\xa0sit \xc3\xa9s tamb\xc3\xa9 una via d'adquisici\xc3\xb3 de la toxoplasmosi que ha estat amb certa freq\xc3\xbc\xc3\xa8ncia la font infecciosa en treballadors de laboratori (el seu nivell de contenci\xc3\xb3 \xc3\xa9s 2), jardiners o personal de neteja. Tamb\xc3\xa9 es pot adquirir la infecci\xc3\xb3 toxopl\xc3\xa0smica per via parenteral i s'han registrat m\xc3\xbaltiples casos de puncions, petites ferides o erosions -produ\xc3\xafdes durant la manipulaci\xc3\xb3 de teixits o materials portadors del protozou- causants de toxoplasmosis ocupacionals. La inhalaci\xc3\xb3 \xc3\xa9s una via infectiva inusual, per\xc3\xb2 possible. No hi ha const\xc3\xa0ncia de la transmissi\xc3\xb3 de T. gondii a trav\xc3\xa9s de l'alletament o per contacte hum\xc3\xa0-hum\xc3\xa0. Una altra via potencial \xc3\xa9s la picada de paparres. Aquests \xc3\xa0cars es consideren transmissors mec\xc3\xa0nics del protozou, independentment de la seva fase de vida. A Europa T. gondii ha estat a\xc3\xafllat a Ixodes ricinus i a Dermacentor reticulatus, unes paparres molt comunes a zones boscoses, fet que explicaria la seva pres\xc3\xa8ncia a certes esp\xc3\xa8cies d'herb\xc3\xadvors. No totes les paparres s\xc3\xb3n vectors del par\xc3\xa0sit a trav\xc3\xa9s de les picades. Per exemple, la sang infectada present a l'esp\xc3\xa8cie oriental Haemaphysalis longicornis no t\xc3\xa9 experimentalment capacitat transmissora; en canvi, la ingesti\xc3\xb3 de l'ar\xc3\xa0cnid es considera una ruta v\xc3\xa0lida d'infecci\xc3\xb3._NEWLINE_Segons els criteris de la xarxa Euro-FBP, en l'avaluaci\xc3\xb3 d'un conjunt de 30 pa\xc3\xafsos europeus, T. gondii ocupa el segon lloc en el r\xc3\xa0nquing de prioritats relacionades amb microorganismes causants de malalties parasit\xc3\xa0ries transmeses pels aliments._NEWLINE_Pel que fa a la infecci\xc3\xb3 aguda en gestants, un estudi multic\xc3\xa8ntric europeu atribu\xc3\xad l'adquisici\xc3\xb3 del protozou al consum de carns poc cuites o curades en un 30-63% dels casos investigats i en un 6%-17% al contacte amb s\xc3\xb2ls contaminats. Un altre motiu relacionat va ser el fet de viatjar fora d'Europa o dels EUA i Canad\xc3\xa0. El contacte amb gats no fou un factor de risc d'import\xc3\xa0ncia, segons els resultats de dit estudi. _NEWLINE_La virul\xc3\xa8ncia de les diverses soques del par\xc3\xa0sit \xc3\xa9s variable i dep\xc3\xa8n de l'expressi\xc3\xb3 o no de certes prote\xc3\xafnes en la paret dels ooquists._NEWLINE_Els taquizo\xc3\xafts i els bradizo\xc3\xafts s\xc3\xb3n sensibles a l'etanol al 70% i a solucions d'1% d'hipoclorit s\xc3\xb2dic. L'ooquist \xc3\xa9s sensible al iode i al formol. Els ooquists s'inactiven a temperatures_NEWLINE_superiors a 66\xc2\xbaC en menys de 10 minuts. Els taquizo\xc3\xafts s'inactiven a 67\xc2\xbaC i per congelaci\xc3\xb3 a -15\xc2\xbaC al menys durant 3 dies o b\xc3\xa9 a -20\xc2\xbaC al menys durant 2 dies._NEWLINE_Els ooquists poden mantenir en l'aigua de mar el seu potencial infecci\xc3\xb3s durant molts mesos o un any i no s'ha descobert fins ara cap animal mar\xc3\xad amb capacitat d'expulsar-los per ell mateix. Per tant, cal atribuir la seva pres\xc3\xa8ncia al mar a la contaminaci\xc3\xb3 de l'ecosistema aqu\xc3\xa0tic per ooquists d'origen terrestre, un fenomen afavorit per l'augment de la poblaci\xc3\xb3 en les zones costaneres i de successos meteorol\xc3\xb2gics extrems. La detecci\xc3\xb3 de T. gondii a balenes beluga de regions \xc3\xa0rtiques amb molt escassa pres\xc3\xa8ncia humana o de f\xc3\xa8lids i el fet que sigui una esp\xc3\xa8cie que s'alimenta de preses ectot\xc3\xa8rmiques (invertebrats i peixos) fa pensat que aquests animals poden actuar com a transmissors marins passius del par\xc3\xa0sit.\n_START_SECTION_\nOoquist\n_START_PARAGRAPH_\nL'ooquist \xc3\xa9s la fase esporulada de certs protistes, incloent els g\xc3\xa8neres Toxoplasma i Cryptosporidium. Aquest \xc3\xa9s un estat en el que el microorganisme pot sobreviure per llargs per\xc3\xadodes de temps fora de l'hoste per la seva alta resist\xc3\xa8ncia a factors del medi ambient, gr\xc3\xa0cies a la seva doble paret. Dita paret t\xc3\xa9 una organitzaci\xc3\xb3 polim\xc3\xa8rica complexa que permet a l'ooquist suportar molts tipus d'agressions f\xc3\xadsiques i qu\xc3\xadmiques, incloent els raigs UV, l'oz\xc3\xb3 o les solucions clorades. Algunes de les prote\xc3\xafnes de la paret s\xc3\xb3n espec\xc3\xadfiques d'aquesta fase vital de T. gondii i no estan presents als bradizo\xc3\xafts o als taquizo\xc3\xafts, particularitat que pot ser emprada per millorar la identificaci\xc3\xb3 de les espores en mostres ambientals. L'an\xc3\xa0lisi prote\xc3\xb2mica dels ooquists indica que posseeixen tamb\xc3\xa9 un grup de prote\xc3\xafnes amb un perfil funcional que fa possible l'adaptaci\xc3\xb3 d'aquells a medis extracel\xc2\xb7lulars pobres en nutrients mentre arriben a la maduresa. Els ooquists presents al s\xc3\xb2l poden ser disseminats mec\xc3\xa0nicament per les condicions meteorol\xc3\xb2giques o per artr\xc3\xb2podes o an\xc3\xa8l\xc2\xb7lids.\n_START_SECTION_\nBradizo\xc3\xafts\n_START_PARAGRAPH_\nEl bradizo\xc3\xaft (del prefix grec brad\xc3\xbds=lent i del sufix z\xc5\x8do=animal) \xc3\xa9s la forma de replicaci\xc3\xb3 lenta del par\xc3\xa0sit. No solament de Toxoplasma gondii, sin\xc3\xb3 tamb\xc3\xa9 d'altres protozous responsables d'infeccions parasit\xc3\xa0ries, com ara Neospora caninum o Besnoitia oryctofelisi. A la toxoplasmosi latent (cr\xc3\xb2nica), el bradizo\xc3\xaft es presenta en conglomerats microsc\xc3\xb2pics envoltats per una paret qu\xc3\xadstica, en el m\xc3\xbascul i/o el teixit cerebral infectat. Els bradizo\xc3\xafts presenten molts trets ultraestructurals que els diferencien dels taquizo\xc3\xafts: tenen un nucli situat a l'extrem posterior, roptries s\xc3\xb2lides (un tipus d'org\xc3\xa0nul secretor especial) nombrosos micronemes i gr\xc3\xa0nuls d'amilopectina. Als bradizo\xc3\xafts no es veuen cossos lip\xc3\xaddics, mentre que s\xc3\xb3n abundants en els esporozo\xc3\xafts dels ooquists i apareixen ocasionalment en els taquizo\xc3\xafts. Els bradizo\xc3\xafts s\xc3\xb3n PAS+ i els taquizo\xc3\xafts no.\n_START_SECTION_\nTaquizo\xc3\xafts\n_START_PARAGRAPH_\nEls taquizo\xc3\xafts s\xc3\xb3n formes de vida latent que formen quists en teixits infestats pel toxoplasma o altres par\xc3\xa0sits (per exemple l'esmentat Neospora caninum, un coccidi que t\xc3\xa9 moltes similituds estructurals amb T. gondii). Els taquizo\xc3\xafts es troben en vac\xc3\xbaols dins de les c\xc3\xa8l\xc2\xb7lules infestades. S\xc3\xb3n estructures fr\xc3\xa0gils, que no resisteixen la dessecaci\xc3\xb3 ni l'ebullici\xc3\xb3 i sensibles a molts desinfectants (per exemple hipoclorit de sodi al 1% o etanol al 70%). Els quists tissulars s'inactiven per congelaci\xc3\xb3 a -15\xc2\xbaC al menys durant 3 dies o a -20\xc2\xbaC al menys 2 dies. Poden sobreviure fins a tres setmanes a 1-4\xc2\xb0C. S'ha observat in vitro i in vivo que l'extret de taquizo\xc3\xafts t\xc3\xa9 propietats immunomoduladores contra la sensibilitzaci\xc3\xb3 al\xc2\xb7l\xc3\xa8rgica i la inflamaci\xc3\xb3 de vies a\xc3\xa8ries._NEWLINE_Algunes de les de les q\xc3\xbcestions claus relacionades amb aquesta fase del cicle de T. gondii, encara no aclarides del tot pels investigadors, s\xc3\xb3n els m\xc3\xbaltiples factors intr\xc3\xadnsecs i extr\xc3\xadnsecs que condicionen el moment i el mecanisme de sortida dels taquizo\xc3\xafts de la c\xc3\xa8l\xc2\xb7lula hoste. Se sap que els taquizo\xc3\xafts es poden despla\xc3\xa7ar per lliscament gr\xc3\xa0cies a moviments de rotaci\xc3\xb3 helico\xc3\xafdal en sentit horari, producte de successives torsions de la seva membrana externa._NEWLINE_La licocalcona A (un tipus de calcona existent a les arrels de les plantes del g\xc3\xa8nere Glycyrrhiza), inhibeix experimentalment la proliferaci\xc3\xb3 dels taquizo\xc3\xafts de la soca virulenta RH de T. gondii. Un nou decap\xc3\xa8ptid sint\xc3\xa8tic, anomenat KP, indueix la mort dels taquizo\xc3\xafts a trav\xc3\xa9s de fen\xc3\xb2mens apopt\xc3\xb2tics, sense provocar danys en les c\xc3\xa8l\xc2\xb7lules hoste._NEWLINE_L'\xc3\xa0cid urs\xc3\xb2lic mostra una alta activitat contra T. gondii en murins infectats amb taquizo\xc3\xafts del par\xc3\xa0sit, ja que inhibeix efica\xc3\xa7ment el seu proc\xc3\xa9s proliferatiu al bloquejar la formaci\xc3\xb3 de vac\xc3\xbaols parasit\xc3\xb2fors en la membrana de les c\xc3\xa8l\xc2\xb7lules hoste.\n_START_SECTION_\nCicle vital\n_START_PARAGRAPH_\nEl cicle de vida del T. gondii t\xc3\xa9 dues fases. La fase sexual del cicle de vida passa nom\xc3\xa9s en membres de la fam\xc3\xadlia Felidae (gats dom\xc3\xa8stics i salvatges), fent que aquests animals siguin els hostes primaris del par\xc3\xa0sit. En gats dom\xc3\xa8stics, la seroprevalen\xc3\xa7a de T. gondii varia segons les races i l'edat de l'animal, a banda del tipus de menjar que ingereix. La fase asexual del cicle de vida pot oc\xc3\xb3rrer en qualsevol animal de sang calenta, com ara altres mam\xc3\xadfers i aus. Per aix\xc3\xb2, la toxoplasmosi \xc3\xa9s una zoonosi parasit\xc3\xa0ria._NEWLINE_En l'hoste intermediari, incloent els felins, els par\xc3\xa0sits envaeixen c\xc3\xa8l\xc2\xb7lules, formant un compartiment anomenat vac\xc3\xbaol parasit\xc3\xb2for que contenen bradizo\xc3\xafts, la forma de replicaci\xc3\xb3 lenta del par\xc3\xa0sit. Els vac\xc3\xbaols formen quists en els teixits, especialment en els m\xc3\xbasculs i el cervell. Com que el par\xc3\xa0sit est\xc3\xa0 dins de les c\xc3\xa8l\xc2\xb7lules, el sistema immunitari de l'hoste no detecta aquests quists. La resist\xc3\xa8ncia als antibi\xc3\xb2tics varia, per\xc3\xb2 els quists s\xc3\xb3n dif\xc3\xadcils d'erradicar totalment. El T. gondii es propaga dins d'aquests vac\xc3\xbaols per una s\xc3\xa8rie de divisions bin\xc3\xa0ries fins que la c\xc3\xa8l\xc2\xb7lula infestada eventualment es trenca, alliberant als taquizo\xc3\xafts. Aquests tenen motilitat i constitueixen la forma de reproducci\xc3\xb3 asexual del par\xc3\xa0sit. A difer\xc3\xa8ncia dels bradizo\xc3\xafts, els taquizo\xc3\xafts lliures s\xc3\xb3n efica\xc3\xa7ment eliminats per la immunitat de l'hoste, tot i que alguns aconsegueixen infectar altres c\xc3\xa8l\xc2\xb7lules formant bradizo\xc3\xafts, mantenint aix\xc3\xad el cicle de vida d'aquest par\xc3\xa0sit. De forma contr\xc3\xa0ria als taquizo\xc3\xafts dins dels  vac\xc3\xbaols parasit\xc3\xb2fors, els bradizo\xc3\xafts dels quists tissulars mostren una gran heterogene\xc3\xaftat fisiol\xc3\xb2gica i de capacitat de replicaci\xc3\xb3. El fet que els quists tissulars tinguin mides diferents suggereix que s\xc3\xb3n estructures de creixement din\xc3\xa0mic amb un paper actiu en la infecci\xc3\xb3 cr\xc3\xb2nica per T. gondii i no solament quists en estat de rep\xc3\xb2s i metab\xc3\xb2licament inerts. _NEWLINE_Els quists tissulars s\xc3\xb3n ingerits per el gat (per exemple, a l'alimentar-se d'un ratol\xc3\xad infectat). Si l'animal no pateix un d\xc3\xa8ficit immunitari no presenta cap alteraci\xc3\xb3 cl\xc3\xadnica. En cas contrari, el par\xc3\xa0sit afecta predominantment el SNC, els m\xc3\xbasculs, el pulmons i els ulls del fel\xc3\xad, sent la clindamicina el tractament electiu. M\xc3\xa9s del 50% dels gats, sobretot els que volten lliurement, mostren en els ex\xc3\xa0mens serol\xc3\xb2gics anticossos que indiquen infecci\xc3\xb3 i pres\xc3\xa8ncia de quists de T. gondii. Els gats amb anticossos positius, per\xc3\xb2, no estan en la fase d'alliberament d'ooquists i no representen un risc zoon\xc3\xb2tic. Els quists sobreviuen el pas per l'est\xc3\xb3mac del gat i els par\xc3\xa0sits infecten les c\xc3\xa8l\xc2\xb7lules epitelials de l'intest\xc3\xad prim, en les quals t\xc3\xa9 lloc la reproducci\xc3\xb3 sexual i la formaci\xc3\xb3 d'ooquists que s\xc3\xb3n alliberats amb la femta entre els 3-10 dies posteriors a la ingesta dels quists i que es poden mantenir viables a l'aire lliure 46 dies a temperatures d'entre 6-36\xc2\xbaC. La femta fresca no \xc3\xa9s pr\xc3\xb2piament infecciosa, ja que els ooquists necessiten un o dos dies per esporular-se despr\xc3\xa9s del canvi de medi. Altres animals, incloent-hi els humans ingereixen els ooquists (en menjar vegetals no rentats adequadament) o els quists tissulars al menjar carn crua o cuita de forma insuficient. Els par\xc3\xa0sits entren als macr\xc3\xb2fags de la paret intestinal per despr\xc3\xa9s distribuir-se per la circulaci\xc3\xb3 sangu\xc3\xadnia i el cos sencer.\n_START_SECTION_\nDarreres investigacions\n_START_PARAGRAPH_\nSi b\xc3\xa9 existeixen vacunes que produeixen un cert nivell d'immunitat contra T. gondii en gats, encara no s'ha aconseguit una vacuna d'\xc3\xbas hum\xc3\xa0. Vacunes creades a partir d'una soca determinada del par\xc3\xa0sit, la S48, han donat bons resultats reduint la formaci\xc3\xb3 de quists en la carn d'ovelles i porcs. Una l\xc3\xadnia d'especial inter\xc3\xa8s dins d'aquest camp de recerca \xc3\xa9s la del disseny de vacunes d'ADN basades en prote\xc3\xafnes produ\xc3\xafdes pels micronemes (un tipus de org\xc3\xa0nuls secretors existents a l'apicomplex del par\xc3\xa0sit). _NEWLINE_Un grup d'investigadors xinesos realitza a hores d'ara assajos en ratolins amb una vacuna anomenada HSP60 DNA. Els resultats preliminars indiquen que podria ser una candidata v\xc3\xa0lida pel desenvolupament d'un adequat grau de protecci\xc3\xb3 contra la toxoplasmosi humana aguda i cr\xc3\xb2nica._NEWLINE_Habitualment, la detecci\xc3\xb3 de T. gondii requereix procediments relativament lents i costosos. S'ha assajat un nou test que utilitza la t\xc3\xa8cnica d'immunocromatrografia de flux lateral per identificar d'una forma r\xc3\xa0pida, efica\xc3\xa7 i econ\xc3\xb2mica la pres\xc3\xa8ncia del patogen en sang total amb una senzilla punxada al dit. Ha estat dissenyada una plataforma autom\xc3\xa0tica de rastreig d'imatge d'alt contingut que permet avaluar l'acci\xc3\xb3 inhibit\xc3\xb2ria de noves mol\xc3\xa8cules amb potencial terap\xc3\xa8utic sobre la proliferaci\xc3\xb3 del par\xc3\xa0sit."